དེ་ནས་ཁོས་མདང་ནུབ་ཆང་རྫའི་ནང་ཡིབ་སྐོར་དང་།དེའི་ཨི་ཁུང་ནང་ནས་འཇིགས་སུ་རུང་བའི་རྣམ་པ་གང་མཐོང་བ་རྣམས་ཏེ།ཚང་མའི་ནང་གི་དབང་ཆ་ཆེ་ཤོས་དེ་ཁོ་རང་གི་སྲོག་སྐྱོབ་མཁན་གསོན་འདྲེ་ཨ་མ་རྒན་མོ་དེ་ཡིན་སྐོར་དང་།གདོན་འདྲེ་གཞན་དག་ནི།ཁ་རེ་གདངས་ན་ཁ་ནང་ནས་མེ་འབར་ཡོང་མཁན།མིག་རེ་རྡེབ་ན་མེ་སྟག་གི་ཚ་ཚ་འཕྲོ་འོང་མཁན།འགྲམ་པ་གཡས་པར་ཤ་ཡོད་པ་དང་གཡོན་པར་རུས་ཀོག་ལས་མེད་པ།གད་མོ་འདྲ་བགད་པ་ཡིན་ན།རྩིབས་མའི་ཁ་ཕྱེས་ནས་ནང་གི་དོན་ལྔ་སྣོད་དྲུག་ཁྲ་ལེམ་མེར་མཐོང་བལག་པའི་སེན་མོ་རིང་ལ་མཁྲེགས་པ་ཐང་ལ་སྤར་འབྲད་རེ་བྱས་ན་དུ་བ་འཕྱུར་འོང་མཁན་ཞིག་འདུགསོགས་འཇིགས་སུ་རུང་བའི་རྣམ་པ་དེ་ཚོ་ཆད་ལུས་མེད་པར་རྒན་ལགས་སུ་བཤད།རྒན་ལགས་ནི་ཞེད་ཀྱང་ཞེད།བཤད་པ་དག་བདེན་ཡང་བདེན་བསམ་བཞིན།ཁ་ནས་སྙིང་རྗེ་ཡག་རང་རེད།ཅེས་ཡང་ཡང་བརྗོད་ཀྱིན་བསྡད།